Црногорска репрезентација је прве утакмице одиграла на Турниру "Осам нација", који је, у склопу припрема за квалификације за Европско првенство, организован у Болоњи, од 27. до 29. децембра 2006. године. Премијеру и побједу против Катара (36–24) обиљежили су: Раде Мијатовић, Гојко Вучинић, Младен Ракчевић, Марко Пејовић, Марко Добрковић, Миодраг Кажић, Ратко Ђурковић, Жарко Марковић, Горан Ђукановић (први капитен), Драшко Мрваљевић, Игор Марковић, Никола Вујовић, Петар Каписода, Милош Милошевић, Блажо Лисичић, Ален Муратовић и Мирко Милашевић. Услиједиле су, у једном дану, побједе над Естонијом и Румунијом, а трофеј је освојен након финалног тријумфа над Италијом (38–31).